อยากจะถามคุณว่าอาการคันอวัยวะเพศ เก่าจนแดงจนเลือดออกแล้วเกิดจากอะไรได้บ้าง แล้วจะมีวิธีการรักษาไหมคะ
สวัสดีค่ะ อาการคันที่อวัยวะเพศหญิงดังกล่าวมานั้น อาจจะเกิดจาก การติดเชื้อราในช่องคลอด โดยมักมีตกขาวปริมาณมาก มีสีขาวขุ่นจับตัวเป็นก้อนคล้ายแป้งเปียกหรือนมบูด หรือเป็นการติดเชื้อกลุ่มอื่นๆเช่นแบคทีเรียหรือโพรโทซัว อาจทำให้คันระคายเคืองได้เช่นกัน หรืออาจเป็นการระคายเคืองหรือแพ้สัมผัสจากสารเคมีต่างๆ เช่น อาจแพ้ผงซักฟอก หรือน้ำยาที่ใช้ซักกางเกงใน แพ้น้ำยาปรับผ้านุ่ม แพ้ผ้าอนามัย คันจากการเปียกชื้นบริเวณอวัยวะเพศเช่น ชุดชั้นในรัดมากเกินไป ไม่ระบายอากาศ หรือมีเหงื่อออกมากซึ่งอาจเป็นสาเหตุทำให้เกิดการติดเชื้อราที่อวัยวะเพศได้เบื้องต้นไม่ควรไปเกาบริเวณที่เป็นแรงๆ เพื่อลดโอกาสการเกิดแผลจากการเกาและทำให้เกิดการติดเชื้อแบคทีเรียซ้ำซ้อนขึ้นมาได้ ควรใช้แค่น้ำเปล่าหรือน้ำสบู่อ่อนๆทำความสะอาดบริเวณอวัยวะเพศภายนอกเท่านั้น งดการมีเพศสัมพันธ์ ใส่เสื้อผ้าที่ระบายอากาศได้ดี ไม่อับชื้นควรไปพบแพทย์หากคันมากจนรบกวนการใช้ชีวิตประจำวัน ตกขาวมีเลือดปน บวมและปวดช่องคลอดหรือปากช่องคลอดมาก มีเลือดออกผิดปกติจากช่องคลอดร่วมด้วย เพราะอาจมีการติดเชื้อหรืออักเสบใดๆที่ควรได้ยาภายใต้การดูแลของแพทย์